Lenge var Storbritannia sammen med Irland og Malta, de eneste landene som fikk synge på engelsk i Eurovision Song Contest. I 1999 ble språkregelen fjernet, og de fleste land har etter hvert gått over til å synge på engelsk. I takt med dette ble Storbritannias resultater stadig svakere, landet ble nummer 16 i 2000 og nummer 15 året etter. I 2003 kom Storbritannia for første gang helt sist i konkurransen, og det uten poeng. Resultatet ble møtt med vantro i Storbritannia, og BBCs legendariske kommentator, Terry Wogan, mente resultatet var en europeisk straff for britenes deltakelse i Irak-krigen. Fire nye sisteplasser fulgte i 2008, 2010, 2019 og 2021 – og siden 2000 har Storbritannia nådd topp ti bare to ganger. I 2021 fikk ikke Storbritannia poeng fra hverken juryene eller seerne, og de endte helt sist uten poeng. Resultatet fikk den engelske toppolitikeren Nigel Farage til å kreve at landet måtte trekke seg fra konkurransen. Han har tidligere ment at Storbritannia blir diskriminert i konkurransen.